Július Torma

Július Torma (* 7. marec 1922, Budapešť – † 23. október 1991, Praha) bol slovenský boxer. Na olympijských hrách v Londýne získal zlatú medailu pre Československo v hmotnostnej kategórii do 67 kg.

 Životopis 
Narodil sa v Budapešti, kde jeho rodičia, pochádzajúci zo Štúrova, odišli po prvej svetovej vojne za prácou. Vyučil sa za zámočníka. Boxoval od trinástich rokov, už ako devätnásťročný získal svoj prvý titul majstra Maďarska a po ňom nasledovalo ešte päť ďalších v nepretržitej sérii. Trénoval ho Zsigmond Ádler, ktorému vďačný Torma zachránil život tým, že mu pomohol utiecť zo zberného tábora a do konca vojny ho ukrýval.http://sport.pravda.sk/oh-2012/clanok/134095-najpozoruhodnejsi-boxer-historie-julius-torma-rytier-rukavic/ 

Po zisku šiesteho maďarského titulu v roku 1946 sa rodina Tormovcov "repatriovala" do Partizánskeho a Torma sa stal členom klubu ŠK Baťovany. Získal aj nové občianstvo a o rok neskôr pre svoju novú vlasť na majstrovstvách Európy v Dubline bronz v strednej váhe. V prvom kole tam porazil práve László Pappa. 
V roku 1948 vybojoval pre ČSR historicky prvé boxerské olympijské zlato v ľahkej strednej váhe napriek tomu, že k finálovému zápasu proti Američanovi Hankovi Herringovi nastúpil so zlomeným palcom ľavej ruky.http://www.olympic.cz/sportovec/1534--julius-torma Finále welteru bolo vyhlásené za najlepší zápas a Július Torma za najlepšieho boxera celého turnaja. O váhu vyššie získal svoje prvé zlato jeho priateľ z Maďarska László Papp. 

Počas svojej kariéry vybojoval 996 zápasov, z toho len v siedmich prehral.http://www.rozhlas.cz/brno/upozornujeme/_zprava/ecce-homo-julius-torma-ceskoslovensky-boxer--965501 Doma, v Československu, neprehral ani jediný raz. Získal olympijské zlato, zlatú a dve bronzové medaily z majstrovstiev Európy a tiež šesť titulov majstra Maďarska a desať titulov majstra Československa.

Po skončení kariéry pôsobil ako tréner v klube Uhelné sklady Praha.

 Referencie 

 Externé odkazy 
 Článok na sportovci.cz 

Kategória:Maďarskí boxeri
Kategória:Slovenskí boxeri
Kategória:Česko-slovenskí boxeri
Kategória:Česko-slovenskí olympijskí víťazi
Kategória:Slovenskí olympijskí víťazi
Kategória:Osobnosti z Budapešti
Kategória:Osobnosti na slovenských poštových známkach